Et særdeles groft overfald fandt sted foran Christiansborg, hvor et par blev overfaldet med flaske.

De seks drenge, der blev anholdt efter et røveriforsøg i København lørdag morgen, er alle blevet løsladt.

Tre er under den kriminelle lavalder, og politiet har ikke kunnet fastslå deres roller i overfaldet, oplyser Kenneth Jensen, der er central efterforskningsleder ved Københavns Politi, til Ritzau.

Politi anholdte natten til lørdag de seks drenge, efter et ungt par blev overfaldet foran Christiansborg.

Politiet beskriver det som et særdeles groft overfald.

Slået med flaske

En mand på 24 år og en kvinde på 19 år blev passet op på Stormbroen foran Christiansborg.

Parret blev passet op af seks marokkanske asylansøgere fra Gribskovlejren. En af dem er 16 år, to af dem er 15 år, og de resterende tre er under den kriminelle lavalder.

De truede manden til at udlevere sit ur. Det modsatte den 24-årige sig og blev derefter slået i hovedet med en flaske.

- Vi modtager et opkald klokken 3.22 om overfaldet. Manden er hårdest ramt, da han har fået flænger i hovedet. Kvinden er også ramt, men det er mere overfladisk, fortalte central efterforskningsleder ved Københavns Politi Jørgen Lyster lørdag morgen.

Politi: En meget alvorlig episode

Politiet betegner episoden som meget alvorlig.

- Når to personer umotiveret bliver overfaldet på gaden og slået med en flaske, så tager vi det meget alvorligt, sagde vagtchefen lørdag morgen.

Politiet fik hurtigt gennemset videoovervågning fra området omkring Stormbroen, og mindre end en time senere kunne de anholde mindst én af de formodede gerningsmænd på Strøget i København.

- En patrulje ser en person, der passer på signalementet og tilbageholder ham. Og vi kan efterfølgende konstatere, at han er på videomaterialet fra Stormbroen, fortalte vagtchefen lørdag morgen.

De to personer, der blev overfaldet, har været til behandling på hospitalet, men er efterfølgende blevet udskrevet.